Groep nader hoofregter oor AfrikaansHoofregter Mogoeng Mogoeng. Foto: Flickr/GovernmentZA Akademici en taalaktiviste het ŉ ope brief aan hoofregter Mogoeng Mogoeng gerig om die besluit te bevraagteken dat Engels voortaan die enigste amptelike taal van hofrekords in Suid-Afrikaanse hoër howe sal wees. Verskeie akademici en taalaktiviste, insluitend AfriForum se Alana Bailey en Annelise de Vries, het vandeesweek die skrywe aan Mogoeng gerig oor dié besluit wat in die Sunday Times van 15 April 2017 verskyn het. “Die ope brief volg nadat geen antwoord ontvang is op privaat korrespondensie wat in dié verband aan die hoofregter gerig is nie,” het Bailey in ŉ verklaring gesê. Die groep bevraagteken die hoofde van die howe se gesag om hierdie eensydige besluit te neem, asook die grondwetlikheid daarvan. Hulle spreek ook kommer daaroor uit dat die besluit getuig van geen insig in die veeltalige aard van die Suid-Afrikaanse samelewing nie en die gevaar skep dat sowel slagoffers van misdaad as aangeklaagdes en regspraktisyns se regte as gevolg daarvan geskend sal word. “ ŉ Dringende versoek vir betekenisvolle deelname en raadpleging van alle belanghebbendes oor die toekoms van amptelike tale in gebruik in Suid-Afrikaanse howe, word aan die hoofregter gerig.” Bailey het gesê AfriForum beywer hom vir die bevordering van Suid-Afrikaanse taalregte oor die algemeen en Afrikaanse taalregte in die besonder. Sy het gesê dit is in die belang van alle inwoners van die land dat ŉ veeltalige aanslag in howe gevolg word. Die Vereniging van Regslui vir Afrikaans (VRA) het Woensdag gesê hy ondersteun die ope brief. Volgens Dawie Beyers, Voorsitter van die VRA, is die beweerde besluit sonder enige konsultasie geneem en is dit dus ongrondwetlik. “Die besluit oorskry ook die besluitnemingsbevoegdheid van die hoofregter en die hoofde van die onderskeie hooggeregshowe,” het Beyers gesê. Beyers voer aan dat ŉ litigasiekomitee deur die VRA saamgestel is om alle opsies te oorweeg. “Die komitee gaan saamwerk met alle belanghebbende groepe en individue wat die grondwetlike voorskrifte van taaldiversiteit ondersteun, om hierdie beweerde besluit om te keer,” voeg Beyers by. Volgens Beyers doen die VRA ŉ beroep op alle regters om getrou te bly aan hul ampseed, naamlik om die Grondwet te handhaaf en te beskerm en om die burgerregte – waaronder taalregte, wat daarin verskans is – te gehoorsaam.